Sakataren Harkokin Wajen Amurka Ya Gargadi Iran Akan Matakin Da Ta Yi Barazanar Dauka
Yuli 11, 2018
Mike Pompeo yayinda ya isa Brussels inda ya gargadi Iran
Mike Pompeo sakataren harkokin wajen Amurka ya ce Iran zata dandana kudarta idan ta aiwatar da barazanar katse hanyoyin shigar da mai a yankin Gabas ta Tsakiya
Sakataren harkokin wajen Amurka, Mike Pompeo, na ci gaba da nuna matsin lamba ga Iran tare da yi mata gargadin cewa, “za ta dandana kudarta” bayan da hukumomin Tehran suka yi barazanar katse hanyoyin shigar da mai a yankin Gabas ta Tsakiya.
A jiya Talata, Pompeo ya isa Brussels, inda ya tsara zai yi wasu jerin taruka a gefen taron kungiyar tsaro ta NATO, domin ya tabbatarwa kawayen Amurka cewa Iran ba za ta yi nasara ba.
Gabanin zuwansa Brussels a jiyan, Pompeo ya kai wata takaitacciyar ziyarar a Hadaddiyar Daular Laraba, inda ya ce “Amurka ta himmatu wajen tabbatarwa shugabannin Iran cewa irin dabi’un da suke nunawa, ba za su haifar mata da sakamko mai kyau ba.”
A makon da ya ne, shugaban Iran Hassan Rouhani ya yi barazanar cewa, za su katse hanyar da ake safarar man kasa da kasa da ake bi da shi ta mashigin Hormuz, idan har Amurkan ta ci gaba da yunkurin tilasatawa dukkanin kasashe su daina sayen manta.
Amurka Ta Bada Sanarwar Kakabawa Iran Takunkumi
Amurka Ta Ce Ba Za Ta Yi Saurin Dage Ma Koriya Ta Arewa Takunkumi Ba
Sakataren Harkokin Wajen Amurka Ya Umurci Koriya ta Arewa Ta Yi Koyi Da Vietnam
Shugaba Trump Ya Isa Brussels Domin Taron Kungiyar Tsaro Ta NATO.